El Centre de Salut inicia la vacunació de majors de 90 anys no residents
18 de febrer de 2021

Aquest dijous el Centre de Salut de l'Eliana inicia la vacunació contra la Covid-19 dels i les majors de 90 anys de la localitat no usuaris de residències que tenen el SIP assignat al centre. En concret, un total de 42 elianers i elianeres majors de 90 anys rebran aquesta setmana a les seues cases o bé, en el Centre de Salut, la vacuna segons el criteri de priorització per ordre d'edat. La setmana vinent el procés completarà a la resta d'aquest col·lectiu de risc.

D'aquesta manera, la planificació de la inoculació continuarà després d'haver completat la primera fase en el 100% dels usuaris i usuàries de les diferents residències i centres de dia del municipi. Solament dos d'aquestes institucions falten per rebre la segona dosi per a completar la pauta d'immunització plena, prevista per als pròxims dies. Paral·lelament, i tal com ha anunciat aquesta aquesta setmana la Conselleria de Sanitat Universal i Salut Pública, està previst que continue la vacunació de les persones incloses en altres grups prioritaris que van començar abans el procés.

La ciutadania major de 90 anys que dispose de SIP en aquesta zona de salut no s'ha de preocupar de res, ja que el propi Centre contactarà amb ella per a donar-li cita o acudir al domicili en el cas de presentar mobilitat limitada. Per part seua, els usuaris i usuàries d'aquesta franja d'edat que no pertanguen al Centre de Salut de l'Eliana perquè estiguen desplaçats i tinguen bona mobilitat, han d'acudir a vacunar-se als seus centres quan els criden. Aquells ciutadans i ciutadanes enllitades o amb problemes de mobilitat que no estiguen assignats en la localitat han de telefonar al 96 271 84 40 perquè se'ls assigne un SIP de desplaçament provisional.

Tots ells rebran, tal com està previst en l'estratègia de vacunació enfront del coronavirus en la Comunitat Valenciana, la injecció de Pfizer mentre que Moderna i AstraZeneca es destinaran principalment per a personal sanitari. Totes elles tenen nivells adequats d'eficàcia i seguretat, si bé presenten diferents característiques quant a logística i perfils de població en les quals han sigut assajades.

L'alcalde de l'Eliana, Salva Torrent, ha celebrat que “molt prompte els nostres majors estaran immunitzats” i ha reiterat la posada a la disposició de l'Ajuntament de tots els seus recursos al Centre de Salut davant aquest complex procés.